J. Mikolaj, podpredseda vlády a minister školstva SR: (2008-05-13):
Materiál bol vypracovaný v súlade s návrhom legislatívneho zámeru zákona o organizácii a podpore športu, ktorý bol schválený na rokovaní vlády Slovenskej republiky 28. 11. 2007. Návrh zákona prešiel medzirezortným pripomienkovým konaním a uskutočnilo sa k nemu päť rozporových konaní s ministerstvom zdravotníctva, s ministerstvom financií, s ministerstvom vnútra, s Najvyšším kontrolným úradom a Ministerstvom obrany Slovenskej republiky. Návrh zákona bol schválený Legislatívnou radou vlády dňa 26. februára 2008 a 26. marca 2008 návrh zákona schválila vláda Slovenskej republiky, čiže ide o vládny návrh. Východiskom na prípravu zákona bola Európska charta o športe, Programové vyhlásenie vlády Slovenskej republiky na roky 2006 až 2010, prijaté koncepcie v oblasti vzdelávania, ako je koncepcia vzdelávania odborníkov v športe, vzdelávací systém takisto z roku 2007, závery rokovania ministrov športu krajín Európskej únie a o Bielej knihe o športe. Dňa 19. októbra roku 2007 bola v Lisabone schválená reformná zmluva Európskej únie, kde čl. 149 upravuje sociálnu i výchovnú funkciu športu a jeho štruktúru založenú na dobrovoľnej činnosti. Telesná kultúra zahŕňa všetky telesné aktivity organizované aj neorganizované a je teda najširším vyjadrením telesného pohybu a telesných aktivít ľudí. Vrcholový a výkonnostný šport je len jedna z foriem telesných aktivít, telesnej kultúry. Zákon č. 288/1997 o telesnej kultúre a o zmene a doplnení zákona č. 455/1991 o živnostenskom podnikaní v znení neskorších predpisov je všeobecný zákon, ktorý však neupravuje dostatočne podrobne špecifické problematiky, napríklad organizáciu a financovanie vrcholového a výkonnostného športu, športovanie detí, starostlivosť o športové talenty, športovú reprezentáciu, marketingové využitie, boj proti dopingu, bezpečnosť na športoviskách, vzťahy medzi športovcami a klubmi. Predkladaný zákon neupravuje celú problematiku telesnej kultúry aj na základe predošlých rokov, kde doterajšie pokusy o nový zákon z rokov 2005 a 2006 stroskotali práve na koncepcii všeobsiahlosti zákona. Dôvodom je veľmi rôznorodý. Súbor právnych vzťahov, ktorý zasahuje do viacerých právnych odvetví súkromného práva i verejného práva. Preto sa navrhuje v súlade s legislatívnym zámerom vlády zachovať aj v čl. III aj novelizovať právnu úpravu telesnej kultúry ako všeobecnú právnu úpravu o telesnej kultúre, z ktorej sa navrhovaným zákonom vyníma problematika organizácie štátnej podpory vrcholového a výkonnostného športu vrátane financovania športovej reprezentácie a starostlivosť o športové talenty, ďalej o športovanie detí a mládeže mimo vyučovania a zákonom č. 288/1997 Z. z. zostáva telesná kultúra v rovine športu pre všetkých, upravuje turistiku aerobiku, športového tanca a iných podobných aktivít. Ďalej sa zachováva právna úprava pravidiel organizovania verejných kultúrnych a športových podujatí, čo je zákon č. 315/1992 Zb., ktorej novelizáciu týkajúcu sa bezpečnosti na športových podujatiach v súčasnosti pripravujú ministerstvo školstva a Ministerstvo vnútra Slovenskej republiky. Ďalej ide o vyňatie právnej úpravy problematiky zmluvných vzťahov medzi športovcami a športovými klubmi na samostatnú úpravu, pretože riešenie sa ukazuje komplikovanejšie a vyžaduje si dlhšiu prípravu. Ministerstvo školstva Slovenskej republiky bude i naďalej finančne podporovať vybrané projekty pohybových aktivít občanov celoslovenského významu prostredníctvom národných telovýchovných a športových organizácií, ako sú rôzne športové zväzy, kluby turistov, asociácie športu pre všetkých, viacboj a niektoré ďalšie. Predpokladá to však ich zjednotenie do spoločnej odvetvovej dobrovoľnej organizácie najmä z dôvodu duplicity predkladaných projektov, čo sa v praxi stáva veľmi často. Ministerstvo školstva v súčasnosti predkladá na rokovanie vlády aj zákon o obmedzení dostupnosti látok a metód s dopingovým účinkom. Návrh zákona zakladá nároky na rozpočet verejnej správy, respektíve jeho úpravu. Podrobnejší nárok na rozpočet verejnej správy je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. Predmetný návrh zákona je v súlade s Ústavou Slovenskej republiky a ostatnými zákonmi, ako i medzinárodnými dokumentmi, ktorými je Slovenská republika viazaná. Prijatie návrhu zákona nebude mať vplyv na životné prostredie, zamestnanosť a podnikateľské prostredie. Ďakujem pekne.